Troels Lund Poulsen (V), 2013-04-16:
Tak for det.
Første del handler om at fastsætte regler for forsvarets uddannelser.
Det er på mange måder et fornuftigt forslag og er en del, der følger op på vores forsvarsaftale fra november måned.
Den anden del er så en bestemmelse om, at man giver mulighed for, at forsvarsministeren administrativt kan fastlægge den nærmere organisering af ledelsen i forsvaret, og det er selvfølgelig det, der er det interessante i det her forslag, og det er så også derfor, at forsvarsministeren prøver at pakke det ind, så det ikke står alene.
Der skal ikke herske nogen tvivl om, at hvad angår debatten i dag, vil Venstre gerne slå fast, at det er en trist dag for dansk forsvar.
Det er det først og fremmest, fordi vi har haft bred enighed i forhold til dansk forsvarspolitik gennem adskillige forsvarsforlig, og derfor er det selvfølgelig også en ret stor uskik, at man nu uden om forligspartierne vælger at fremsætte dette lovforslag.
Og hvis man skal tro forsvarsministeren, er han også villig til at vedtage lovforslaget, til trods for at der ikke er enighed blandt forligspartierne.
Det er altså en helt ny måde at lave forsvarspolitik på i Folketinget, men det tegner nok bare desværre et billede af, at det er det, som vi kan forvente i fremtiden fra forsvarsministerens side.
Når man så begynder at læse høringssvarene igennem, vil man se, at der ikke er særlig stor opbakning til det lovforslag, der er fremsat.
Nuvel, den del, der handler om uddannelse, er der en lang række bemærkninger til, men den del er så også af mindre betydelig karakter, og vi vil selvfølgelig også dyrke den del, der vedrører uddannelsesdelen, under udvalgsbehandlingen.
Men når jeg så læser den del, der handler om organisering, og at forsvarsministeren skal have en administrativ bemyndigelse til fuldstændig at lave om på forsvarets indretning, uden at der er nogen som helst mulighed for, at Folketinget eller forligskredsen har indflydelse på det, tror jeg sådan set kun, jeg har noteret mig, at det er Institut for Menneskerettigheder, der synes, at det er en god idé.
Alle andre tager kraftigt afstand fra det, hvad enten det er militærforeninger, hvad enten det er DIIS, ja, stort set alle de organisationer, der har været høringsberettigede, siger, at det finder de meget kritisabelt, de er meget uforstående over for, hvorfor man skal lave det om, og i bund og grund må vi jo konstatere, der ikke er nogen som helst opbakning til det i høringssvarene.
Det, der er afgørende for Venstre, og det vil jeg gerne slå fast i dag, er, at Venstre selvfølgelig også mener, at vi skal kunne modernisere forsvarets øverste top.
Vi har ikke nogen angst for at gøre det, og derfor kan det også være helt fornuftigt at diskutere, om man skal lave en samlokalisering, altså om Forsvarskommandoen og ministeriet skal sidde i det samme hus eller de samme bygninger, men det med, at man ønsker at slå Forsvarskommandoen og ministeriet sammen, således at der ikke er nogen mulighed for transparens og gennemsigtighed i, hvilke militærfaglige indstillinger der kommer og bliver givet videre til ministeren, uden at offentligheden og Folketinget får adgang til det, er vi lodret imod, og det vil vi selvfølgelig også dyrke indgående under den udvalgsbehandling, som vi kommer til at få.
Jeg vil også gerne i dag gøre helt klart, at Venstre forhåbentlig sammen med et stort mindretal – gerne et flertal – vil arbejde for et ændringsforslag, som helt tydeliggør, at vi, såfremt vi får mulighed for efter et valg at danne regering, selvfølgelig vil sikre, at det, som ministeren vedtager nu, ikke kommer til at gælde efter et valg.
Det betyder, at vi vil arbejde for at lave et ændringsforslag, hvor vi konkretiserer, at den samme lokalisering er en god idé, men at det skal ske under nogle givne forudsætninger, nemlig bl.a. med hensyn til gennemsigtighed og transparens.
Jeg vil gerne i dag slutte af med at konstatere, at det lovforslag, der nu er sendt i høring, jo rejser en lang række nye spørgsmål, bl.a. spørgsmålet om, hvordan ministeren helt præcis har tænkt sig at udnytte den administrative beføjelse, som han vil give sig selv med det her lovforslag.
Det er jo af helt afgørende betydning, at vi får det belyst under udvalgsbehandlingen, og derfor bliver det selvfølgelig også nødvendigt ikke alene at have en lang række samråd om det, men også få stillet en lang række opklarende spørgsmål.
Det skylder vi ikke mindst de mange ansatte i forsvaret, der gør en rigtig, rigtig stor og god indsats i forhold til at sikre, at dansk forsvar yder en stor, stærk og fænomenal indsats såvel nationalt som internationalt.
Men når det er sagt, noterer jeg mig også på vegne af Venstre ved afslutningen af min ordførertale, at vi så har knæsat et nyt princip i dag i forsvarsforligskredsen, og det vil vi i Venstre selvfølgelig notere os.
Vi vil være meget kede af det, hvis det her lovforslag bliver gennemført, men vi vil så selvfølgelig også under tredjebehandlingen meddele, hvad vi mener det skal have af konsekvens i forhold til det fremtidige samarbejde i forsvarsforligskredsen.
Vi anser det, som ministeren nu vælger at komme med et udspil til, som værende meget alvorligt.